text: Rekordregnskab for Esbjerg Havn
  21 marts 2012 kl. 11.17
  Med et plus på bundlinjen på 59 millioner kroner i 2011 leverer Esbjerg Havn sit bedste resultat nogensinde.
  Esbjerg Havn offentliggjorde onsdag årsregnskab for 2011.
  Årsresultatet på 59 millioner kroner er hele 26 procent bedre end resultatet i 2010, mens omsætningen er steget med 12 procent til 157 millioner kroner. Dermed blev 2011 målt både på omsætning og indtjening det bedste år i Esbjerg Havns historie.
  Havnen er i gang med store investeringer i nye havneanlæg.
  
  Forsat vækst
  Direktør Ole Ingrisch forventer fortsat vækst.
  - Der vil også de kommende år være stor aktivitet i olie- og gasfelterne i Nordsøen. Det betyder meget for Esbjerg. Samtidig forventer vi, at den grønne energiindustri vil komme til at fylde endnu mere på havnen, siger han.
  Havnen satser på, at et nyt energiforlig i Folketinget vil rumme en udbygningen af havvindmølleparken på Horns Rev. Den skal udbygges med Esbjerg som basishavn.
  